b'\n_START_ARTICLE_\nSkjold Garnison\n_START_PARAGRAPH_\nSkjold Garnison var en milit\xc3\xa6ravdeling som var stasjonert i \xc3\x98verbygd i Troms under den kalde krigen. Garnisonen besto av leirene Maukstadmoen og Holmen som i dag kalles Skjold leir, og i tillegg av Brennfjell leir i Skibotndalen og Helligskogen grensestasjon ved Finlands grense._NEWLINE_H\xc3\xa6ravdelingen besto av en infanteribataljon og noen stasjonerte kompanier. Infanteribataljonen hadde to gev\xc3\xa6rkompanier stasjonert p\xc3\xa5 Maukstadmoen sammen med et st\xc3\xb8ttekompani og et stabskompani. Videre var et kl\xc3\xb8vkompani, som ble avskaffet i 1998 og en motorisert oppklaringseskadron stasjonert i Maukstadmoen leir. I Holmen leir like ved i \xc3\x98verbygd var et ingeni\xc3\xb8rkompani stasjonert. Bataljonens tredje gev\xc3\xa6rkompani var forlagt i Brennfjell leir og p\xc3\xa5 grensestasjonen, en oppgave gev\xc3\xa6rkompaniene byttet p\xc3\xa5._NEWLINE_Garnisonen hadde kaserner til seks kompanier i Maukstadmoen leir i tillegg til de to kompaniene i Holmen leir og i Skibotn. Avdelingen var andre bataljon i Brigaden i Nord-Norge, og brigaden hadde tilsvarende infanteriavdelinger i Setermoen leir (1. bataljon) og i \xc3\x85seg\xc3\xa5rden (\xc3\x85segarden i Harstad (3. bataljon) i tillegg til stabs- og st\xc3\xb8tteavdelinger p\xc3\xa5 Setermoen._NEWLINE_Avdelingene gjennomf\xc3\xb8rte systematisk forskjellige typer felt\xc3\xb8velser, og soldatene hadde 50-60 netter i bivuakk i l\xc3\xb8pet av tjenestetida p\xc3\xa5 stedet som var ni m\xc3\xa5neder. Hver \xc3\xb8velse varte fra to til fem d\xc3\xb8gn. I tillegg ble det gjennomf\xc3\xb8rt to stor\xc3\xb8velser (NATO-\xc3\xb8velser) i februar og september som hadde varighet over ei uke. I stor\xc3\xb8velsene deltok andre milit\xc3\xa6ravdelinger fra h\xc3\xa6ren, marinen og flyv\xc3\xa5penet (Luftforsvaret), og ogs\xc3\xa5 avdelinger fra andre NATO-land._NEWLINE_I l\xc3\xb8pet av ni m\xc3\xa5neders tjeneste i Brigaden i Nord-Norge hadde soldatene to langpermisjoner med gratis hjemreise. Overf\xc3\xb8ring til tjeneste i brigaden skjedde etter gjennomf\xc3\xb8rt rekruttskole.'